Plejehjemmet Kornumgård i Brønderslev er ramt af coronavirus. Det skriver plejehjemmet selv i en pressemeddelelse. Det er en medarbejder på plejehjemmet, der i en rutine-prøve viste sig at være positiv for virussygdommen covid-19. Medarbejderen har ingen symptomer. Plejehjem lukkes ned for besøg Som en konsekvens af den positive coronatest er alle medarbejdere og beboere på Kornumgård nu blevet testet for coronavirus og plejehjemmet er indtil videre lukket ned for besøg udefra. Sådan vil situationen forblive indtil alle medarbejdere og beboere to gange er testet negativ for covid-19. Få nye smittetilfælde Der er de seneste dage set en stigning i antallet af smittede i Danmark og således blev 91 danskere testet positive mellem onsdag og torsdag. I samme tidsrum viste blot fem prøver taget blandt nordjyske borgere et positivt resultat og set over hele juli - hvor de seneste data altså er fra torsdag morgen - er der kun 59 nye smittetilfælde i Nordjylland.

Referat:
En rutinekontrol afslørede at en medarbejder på Plejehjemmet Kornumgård var smittet med coronavirus.